**Purpurie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zorii purpurul plouară

Ca durerea din înfrângeri,

Verdele de primăvară

Se-nroși apus și-n stingeri.

Vremea-ntinde din secunde

Cu o-ncremenire parcă

Că nu mai pricep pe unde

Pasul său stângaci încearcă.

Dă căldura cu migală

Ca pentru nurori ori gineri

Și demult nu-i triumfală

Cu flori dalbe Sfânta Vineri.

Peste freamăte uscate

Vântul scuipă-n toți deochii

Căci doar să se-ncurce poate

În mătăsuri moi de rochii.

Vin mirozne de balercă

Să se sprijine de buze

Cu-adiere de ciupercă

Și cu mucegai din frunze.

Aripi strigă-n glas de gâște

Drumurile-n locuri calde

Precum slove din veliște\*

Ne invită în balade.

Iar noi beți cu duh de cramă

Cântăm cântece de nuntă

Călcând frunze de aramă,

Roua rece și căruntă.

Nici avânturi nu ne-ndeamnă

Strigă jalnic când cocorii

Căci e toamnă, numai toamnă

Și cu sânge plouă zorii.

Cu privirea ei căpruie

Se vrea toamna-n soarta noastră

Ca surâsul de gutuie

Auriu de la fereastră.

Numai că e prea fierbinte

Promoroaca-i prin verdeață

Că-ntâlnim doar cu aminte

Pe acei ce nu-s în viață.

Și dorește să-i descoase

Inima-mi așa naivă:

„Vremile sunt tot frumoase

Lumea-i când nesubstantivă?”

\*velíște s.f. (reg.) trecut îndepărtat, origine veche.

Victor Bragagiu